text: Et je n’en quier jà mentir,
   Car j’en sai bien la vérité.
   Quand il auront l’iver esté
   Au sangler, si les an retrai
   Devant karesme, et si les lai
   Bien sejorner et aasier.
   Et se tu trueves biau chacier
   Enz el karesme, et sec, et dur,
   Au lièvre, par aucun éur,
   Si gart que ni soit refusez,
   Car il en auront millors nez,
   Et l'alaine eu amenderont.
   Et quant li arbre floriront,
   Que li prins tens aprochera,
   Lors pren tes chiens, et si t’en va
   Là où tu quideras trouver
   Miex le cerf, pour aus encharner
   Et lor aie, a ton pooir,
   Du cerf a prendre et a avoir
   Et la cuiriée lor en fai
   Mengier. Ancor je te dirai
   Comment il te convient ouvrer.
   Il te convient querre et trouver
   Un lieu à corre bien séant
   Sanz change, et mettre un peine grant
   Que tu i puisses assener;
   Et puis fai tes chéaus mener
   PageV01P014
   La où tu cuides, par avis,
   Que li cerf doie estre honniz,
   Et puis trai de ten liemier,
   Et fai tes millors chiens chacier
   A force, car il est resons.
   Et sés tu que nous te disons,
   Que se tu pues que tuit ti chien
   Soient au prendre, a ce te tien.
   Se tu vues aprendre et savoir
   Dou cerf a conoistre et véoir,
   Si entens bien: quant les fumées
   Ne seront ancor pas formées
   Par le pié bien cognoisteras
   À quel cerf corre tu devras:
   Grosse esponde et large talon.
   Ce ne doit refuser nuns hom:
   Sil a gros et larges les os,
   Se tu t’en pars tu seras fos.
   Mais je te vuel faire savoir
   S'a dont pues jone cerf avoir,
   Que tu le chasces j'el te di,
   Car de l’iver sont afoibli
   Li jone plus que vielle assez:
   Et sitost comme pris aurez
   Quatre cers contre la seson,
   C'ert assez pour afaitoison.
   Et puis à ton seigneur si mande
   Que sa volanté te commande,
   Et le leu te fasce savoir
   Ou il voudra deduit avoir
   PageV01P015
   Des chiens que tu as afaitiez
   S’ensi fetes, bien le sachiez,
   Por bon vénéour vous tendra.
  